b'\n_START_ARTICLE_\nFiskem\xc3\xa5ke\n_START_SECTION_\nBeskrivelse\n_START_PARAGRAPH_\nFiskem\xc3\xa5ke har hvit (undersiden) og gr\xc3\xa5 (oversiden) fj\xc3\xa6rdrakt med innslag av sort p\xc3\xa5 vingetuppene. Hodet er hvitt og hudringen rund \xc3\xb8yet, nebbet og lemmene gul-oransje. Arten (L. c. canus) blir cirka 40\xe2\x80\x9346 cm lang og har et vingespenn p\xc3\xa5 omkring 110\xe2\x80\x93125 cm. Den veier cirka 290\xe2\x80\x93552 gram (394\xe2\x80\x93586 g L. c. camtschatschensis).\n_START_SECTION_\nTrekk\n_START_PARAGRAPH_\nDe fleste s\xc3\xb8rnorske fuglene drar ut av landet i august-september, til Nordsj\xc3\xb8omr\xc3\xa5det og videre s\xc3\xb8rover helt til Portugal. Mange fugler overvintrer p\xc3\xa5 Vestlandet, men dette dreier seg hovedsakelig om nordlige og \xc3\xb8stlige fugler, fra Nord-Norge, Sverige, Finland og Russland. V\xc3\xa5re fiskem\xc3\xa5ker kommer tilbake til hekkeplassene i mars-april.\n_START_SECTION_\nN\xc3\xa6ring\n_START_PARAGRAPH_\nEttersom m\xc3\xa5kene i likhet med en del andre fugler tar tilhold ved s\xc3\xb8ppelfyllinger i innlandet er det mange som mener at de er helt avhengige av v\xc3\xa5rt avfall for \xc3\xa5 overleve. Unders\xc3\xb8kelser foretatt p\xc3\xa5 Hardangervidda av fiskem\xc3\xa5kens n\xc3\xa6ringsvalg viser imidlertid noe helt annet. Analysene viser at virvell\xc3\xb8se dyr, s\xc3\xa6rlig stankelbein, utgjorde hovedf\xc3\xb8den. Avfall fra mennesker inngikk i f\xc3\xb8den, men i sv\xc3\xa6rt begrenset mengde._NEWLINE_Selv om navnet p\xc3\xa5 fuglen skulle tyde p\xc3\xa5 at fisk var en vesentlig del av f\xc3\xb8den s\xc3\xa5 er det ikke tilfelle. Meitemark, sm\xc3\xa5gnagere og insekter er langt vanligere f\xc3\xb8de. I tillegg stjeler ofte m\xc3\xa5kene mat fra for eksempel vipe og spover.'